Nariadenie Komisie (ES) č. 1526/2000
z 13. júla 2000,
ktorým sa mení a dopĺňa príloha II k nariadeniu Rady (ES) č. 1255/1999 o spoločnej organizácií trhu s mliekom a mliečnymi výrobkami
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1255/1999 zo 17. mája 1999 o spoločnej organizácii trhu s mliekom a mliečnymi výrobkami [1], zmenené a doplnené nariadením (ES) č. 1040/2000 [2], a najmä na jeho článok 31 odsek 14,
keďže:
(1) Článok 8 nariadenia Rady (ES) č. 3448/93 zo 6. decembra 1993, ktorým sa ustanovujú obchodné opatrenia uplatniteľné na určité tovary, ktoré pochádzajú zo spracovania poľnohospodárskych výrobkov [3], naposledy zmeneného a doplneného nariadením Komisie (ES) č. 2491/98 [4], stanovuje, že poľnohospodárske výrobky, ktoré boli použité pri vývoze tovarov, možno oprávniť na náhradu zriadenú v zmysle nariadení o spoločnej organizácií trhu v daných sektoroch.
(2) Článok 31 nariadenia (ES) č. 1255/1999 ustanovuje náhrady za určité výrobky, na ktoré sa vzťahuje nariadenie (ES) č. 1255/1999, ak sa tieto výrobky vyvážajú vo forme tovarov uvedených v prílohe II k tomuto nariadeniu.
(3) Vzhľadom na záväzky spoločenstva, ktoré mu vyplývajú z Dohody so Svetovou obchodnou organizáciou (WTO) o poľnohospodárstve [5] a rozpočtových možnostiach a vzhľadom na očakávaný vývoj poľnohospodárskych cien v spoločenstve a na svetovom trhu a vo vývoze poľnohospodárskych výrobkov vo forme tovarov, ktoré nie sú zahrnuté do prílohy I k tejto dohode, by sa mala obmedziť možnosť udeľovania vývoznej náhrady na poľnohospodárske výrobky vo forme tovarov, ktorých zaradenie do prílohy je možné.
(4) Následkom toho by sa mal upraviť zoznam tovarov v prílohe II k nariadeniu (ES) č. 1255/1999.
(5) Riadiaci výbor pre mlieko a mliečne výrobky v rámci lehoty stanovenej jeho predsedom nepredložil svoje stanovisko,
PRIJALA TOTO NARIADENIE:
Článok 1
Príloha II k nariadeniu (ES) č. 1255/1999 na nahrádza prílohou k tomuto nariadeniu.
Článok 2
Toto nariadenie nadobúda účinnosť deň po jeho uverejnení v Úradnom vestníku Európskych spoločenstiev.
Toto nariadenie sa neuplatňuje pri osvedčeniach o náhrade vydaných pred dátumom účinnosti tohto nariadenia.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 13. júla 2000